Oficiālais Vēstnesis L 047 , 19/02/2002 Lpp. 0025 - 0033



Protokols, ar ko nosaka zvejas iespējas un finansiālo ieguldījumu, kurš paredzēts Eiropas Ekonomikas kopienas un Zaļā Raga Salu Republikas Nolīgumā par zveju pie Zaļā Raga salu krastiem, attiecībā uz laika posmu no 2001. gada 1. jūlija līdz 2004. gada 30. jūnijam 1. pants No 2001. gada 1. jūlija uz trīs gadu periodu zvejas iespējas, kas piešķirtas, ievērojot Nolīguma 2. pantu, ir tādas, kā minēts turpmāk tekstā. a) Tālu migrējošas sugas: - tunzivju saldētājseineri: 37 kuģi, - kuģis tunzivju zvejai ar āķiem no borta un jedām: 18 kuģi, - āķu zvejas kuģi pelaģiskai zvejai: 62 kuģi. b) Citas sugas: - grunts āķu zvejas kuģi: 630 BRT mēnesī, rēķinot vidēji gadā, vienlaicīgi zvejojot ar ne vairāk kā četriem kuģiem. 2. pants 1. Laikposmam, kas minēts 1. pantā, finansiālās iemaksas, kas minētas Nolīguma 7. pantā, ir EUR 680000 gadā (ieskaitot EUR 400000 finansiālās kompensācijas un EUR 280000 pasākumiem, kas minēti šā protokola 3. pantā). Tunzivju zvejai šī finansiālā iemaksa sedz 7000 tonnu nozvejas gadā Zaļā Raga salu ūdeņos. Ja Kopienas kuģu iegūtās tunzivju nozvejas apjoms Zaļā Raga salu ūdeņos pārsniedz šo daudzumu, iepriekš minēto summu samērīgi palielina. 2. Finansiālās kompensācijas ir maksājamas ne vēlāk kā 2002. gada 31. janvārī par pirmo gadu un ne vēlāk kā 2002. gada 30. jūnijā un 2003. gada 30. jūnijā turpmākajos gados. Tas, kā šī kompensācija tiek izmantota, ir vienīgi Zaļā Raga salu iestāžu kompetencē. 3. Finansiālo kompensāciju iemaksā kontā, ko valsts kases vārdā atvērusi finanšu iestāde vai kāda cita Zaļā Raga salu iestāžu pilnvarota struktūra. 3. pants Pasākumus, kas norādīti zemāk, finansē no finansiālās iemaksas, kas paredzēta 2. panta 1. punktā, līdz EUR 280000 gadā, sadalot šādi. 1. EUR 50000 zinātniskām un tehniskām programmām, lai sekmētu labāku izpratni par zivsaimniecības resursiem Zaļā Raga salu ekskluzīvajā ekonomiskajā zonā. 2. EUR 20000 studiju stipendijām un praktiskām apmācībām dažādās ar zvejniecību saistītās, zinātniskās, tehniskās un ekonomiskās disciplīnās. 3. EUR 30000, lai segtu dalības maksas ar zivsaimniecību saistītos mācību kursos vai starptautiskās sanāksmēs. 4. EUR 180000, lai finansētu programmas zvejniecības kvalitātes kontroles izstrādāšanai un zvejniecības kontrolei un uzraudzībai. Par pasākumiem un tiem atvēlētajiem gada apjomiem lemj Zaļā Raga salu ministrija, kuras pārziņā ir zivsaimniecība, par to informējot Eiropas Kopienu Komisiju. Gada apjomu dara pieejamu attiecīgajām struktūrām ne vēlāk kā 2002. gada 31. janvārī pirmajam gadam un ne vēlāk kā 2002. gada 30. jūnijā un 2003. gada 30. jūnijā turpmākajiem gadiem, un maksājumus bankas kontos precizē Zaļā Raga salu ministrija, kuras pārziņā ir zivsaimniecība, saskaņā ar to izmantošanas grafiku. Ministrija, kuras pārziņā ir zivsaimniecība, ne vēlāk kā trīs mēnešus pēc šā protokola gadadienas, nosūta Eiropas Kopienu Komisijas delegācijai Zaļā Raga salās gada pārskatu par šo pasākumu īstenošanu un gūtajiem rezultātiem. Eiropas Kopienu Komisija var pieprasīt papildu informāciju par šiem rezultātiem no ministrijas, kuras pārziņā ir zivsaimniecība, un, ja vajadzīgs, pārskatīt maksājumus, ņemot vērā dažādo pasākumu faktisko īstenošanu, pēc apspriešanās ar Zaļā Raga salu iestādēm apvienotajā komitejā, kas paredzēta Nolīguma 9. pantā. 4. pants Ja Kopiena neveic 2. un 3. pantā paredzētos maksājumus, tad šā protokola piemērošana var tikt apturēta. 5. pants 1. Ja būtiskas apstākļu izmaiņas nepieļauj zveju Zaļā Raga salu ekskluzīvajā ekonomiskajā zonā, Eiropas Kopiena var apturēt finansiālo iemaksu maksājumu pēc iepriekšējas abu Pušu apspriešanās, ja tas iespējams. 2. Finansiālās iemaksas atjauno, ja situācija normalizējas un nākamajā abu Pušu apspriedē tiek apstiprināts, ka situācija iespējami pieļauj atgriešanos pie parastām zvejas darbībām. 6. pants Ar šo atceļ pielikumu Nolīgumam starp Eiropas Ekonomikas kopienu un Zaļā Raga Salu Republiku par zveju pie Zaļā Raga salu krastiem, aizstājot to ar šā protokola pielikumu. 7. pants Šis protokols stājas spēkā dienā, kad Puses viena otrai paziņo par šim nolūkam nepieciešamo procedūru pabeigšanu. To piemēro no 2001. gada 1. jūlija. -------------------------------------------------- PIELIKUMS NOSACĪJUMI ZVEJAI AR KOPIENAS KUĢIEM ZAĻĀ RAGA SALU ZVEJAS ZONĀ 1. Licences pieteikums un licenču izsniegšana 1.1. Kopienas iestādes ar Eiropas Kopienu Komisijas delegācijas Zaļā Raga salās starpniecību iesniedz Zaļā Raga salu ministrijai, kuras pārziņā ir zveja, pieteikumu attiecībā uz katru kuģi, kas vēlas zvejot saskaņā ar Nolīgumu, vismaz 15 dienas pirms prasītā derīguma termiņa. Pieteikumus aizpilda uz veidlapām, ko šim nolūkam izsniedz Zaļā Raga salu ministrija, kuras pārziņā ir zveja, un kuru paraugs ir pievienots šim protokolam (1. papildinājums). 1.2. Katram licences pieteikumam pievieno maksājuma apstiprinājumu par licences derīguma periodu. Maksājumu veic kontā, ko atvērusi Zaļā Raga salu iestāžu izraudzītā finanšu iestāde vai cita organizācija. Šīs maksas ietver visas valsts un vietējās maksas, izņemot ostas nodokļus un maksas par pakalpojumiem. 1.3. Licenci attiecībā uz katru kuģi kuģa īpašniekiem vai to pārstāvjiem ar Eiropas Kopienu Komisijas delegācijas starpniecību Zaļā Raga salās izsniedz Zaļā Raga salu ministrija, kuras pārziņā ir zivsaimniecība, 15 dienu laikā pēc tam, kad ir saņemts 2. punktā noteiktais maksājuma apstiprinājums. 1.4. Licences izsniedz konkrētiem kuģiem, un tās nav nododamas tālāk. Tomēr pēc Eiropas Kopienu Komisijas pieprasījuma, kā arī nepārvaramas varas gadījumos kuģa licenci var apmainīt pret jaunu licenci citam, līdzīgam kuģim. Ar Eiropas Kopienu Komisijas delegācijas starpniecību Zaļā Raga salās pirmā kuģa īpašnieks anulēto licenci atdod atpakaļ Zaļā Raga salu ministrijai, kas atbildīga par zveju. Jaunajā licencē norāda: - izdošanas datumu, - to, ka tā aizstāj iepriekšējā kuģa licenci visā atlikušajā derīguma laikā. Šajā gadījumā par atlikušo derīguma laiku nav jāmaksā Nolīguma 4. panta 2. punktā noteiktā maksa. 1.5. Licencēm visu laiku jāatrodas uz kuģa. Tomēr, saņemot paziņojumu par avansa maksājumu, ko Eiropas Kopienu Komisija nosūta Zaļā Raga salu iestādēm, kuģi iekļauj to kuģu sarakstā, kuriem atļauts zvejot, savukārt šo sarakstu nosūta tām Zaļā Raga salu iestādēm, kuras ir atbildīgas par zvejas pārbaudēm. Līdz pašas licences saņemšanai iepriekšminētās licences kopiju var iegūt pa faksu; minētā kopija paliek uz kuģa. 1.6. Pirms protokols stājas spēkā, ministrija, kuras pārziņā ir zivsaimniecība Zaļā Raga salās, paziņo kārtību, kādā veicami maksājumi, ietverot informāciju par bankas kontiem un izmantojamām valūtām. 2. Noteikumi, kas piemērojami tunzivju zvejas kuģiem un āķu zvejas kuģiem pelaģiskai zvejai 2.1. Licences ir derīgas vienu gadu. Tās ir pagarināmas. 2.2. Maksa ir EUR 25 par tonnu, kas nozvejota Zaļā Raga salu zvejas zonā. 2.3. Licences izsniedz pēc tam, kad ministrijai, kuras pārziņā ir zivsaimniecība Zaļā Raga salās, ir samaksāts vienreizējs maksājums EUR 2850 gadā par katru tunzivju seineru (no kuras EUR 100 ir paredzēti novērošanas programmas finansēšanai), EUR 400 gadā par katru kuģi tunzivju zvejai ar āķiem no borta un jedām un EUR 2100 gadā par katru āķu zvejas kuģi pelaģiskai zvejai (no kuriem EUR 100 paredzēti novērošanas programmas finansēšanai), un šī summa ir ekvivalenta maksām, kas maksājamas par nozveju: - 110 tonnas tunzivju gadā, ja zvejo ar tunzivs seineriem, - 16 tonnas gadā, ja kuģi tunzivis zvejo ar āķiem no borta un jedām, - 80 tonnām zivju gadā, ja zvejo ar āķu zvejas kuģiem pelaģiskai zvejai. 2.4. Par katru zvejas periodu, kas pavadīts Zaļā Raga salu zvejas zonā, kapteinim jāglabā zvejas žurnāls, kas parādīts 2. papildinājumā. Katra kvartāla pēdējā mēnesī ar Eiropas Kopienu Komisijas delegācijas starpniecību žurnālus sūta apstrādāšanai uz Institut de recherche pour le développement (IRD), Instituto Español de Oceanografía (IEO), Instituto Português de Investigação Marítima (IPIMAR) un Zaļā Raga salu Instituto Nacional de Desenvolvimento das Pescas (INDP). Ja sūta uz INDP, šos datus var sūtīt arī pa elektronisko pastu vai faksu (faksa numurs + 238-32 13 70 vai + 238-32 16 12). Dalībvalstis nosūta Eiropas Kopienu Komisijai nozvejas datus, kurus saskaņā ar Kopienas noteikumiem apstiprinājuši zinātniskie institūti. Pamatojoties uz šo informāciju, Komisija sagatavo paziņojumu par maksām, kas maksājamas par zvejas gadu, un nosūta to ministrijai, kuras pārziņā ir zivsaimniecība Zaļā Raga salās. Vēlākais līdz aprīļa beigām Eiropas Kopienu Komisija dara zināmu šo paziņojumu kuģu īpašniekiem, kuriem to finansiālās saistības jānokārto 30 dienu laikā. Ja galīgajā paziņojumā noteiktā summa ir mazāka par avansā iemaksāto vienreizējā maksājuma summu, atlikums kuģa īpašniekam netiek atlīdzināts. 3. Noteikumi, kas piemērojami citu kuģu licencēm Licences grunts āķu zvejas kuģiem ir derīgas trīs, sešus vai divpadsmit mēnešus. Ikgadējo maksājumu nosaka saskaņā ar BRT pēc likmes EUR 168 par BRT proporcionāli licences derīguma termiņam. 4. Nozvejas deklarācija 4.1. Tunzivs seineru un kuģu tunzivju zvejai ar āķiem no borta un jedām zvejas žurnālus glabā saskaņā ar 2.4. punktu. 4.2. Ar Eiropas Kopienu Komisijas delegācijas starpniecību Zaļā Raga salās grunts āķu zvejas kuģiem, lietojot veidlapas paraugu, kas noteikts 3. papildinājumā, ir jāpaziņo ministrijai, kuras pārziņā ir zivsaimniecība Zaļā Raga salās, par savu nozveju. Šīs nozvejas deklarācijas par katru mēnesi ir jāpaziņo vismaz reizi trijos mēnešos. 4.3. Visu licencēto kuģu kapteiņiem, pat ja viņiem nav bijis nekādas nozvejas Zaļā Raga salu ūdeņos, salasāmi jāaizpilda un jāparaksta veidlapas. 4.4. Ja šie noteikumi netiek stingri ievēroti, Zaļā Raga salu iestādes patur sev tiesības, cita starpā, piemērot vienu vai abas no turpmāk norādītajām sankcijām: - attiecīgā kuģa licences apturēšanu, - soda naudas uzlikšanu. Šādos gadījumos nekavējoties informē Eiropas Kopienu Komisijas delegāciju Zaļā Raga salās. 5. Krastā izkrautie lomi Kopienas tunzivju kuģi, kur vien iespējams, veicina atbalstu Zaļā Raga salu tunzivju konservu rūpnīcām saskaņā ar to zvejas intensitāti zvejas zonā un pamatojoties uz starptautisko tirgu pašreizējām cenām. Samaksu veic konvertējamā valūtā. Āķu zvejas kuģu pelaģiskai zvejai Kopienas flote, kas zvejo Zaļā Raga salu ekskluzīvajā ekonomiskajā zonā, Zaļā Raga salu ostā izceļ pārkraušanai vismaz 5 % no savas nozvejas, kas iegūta minētajā zonā. 6. Jūrnieku pieņemšana darbā 6.1. Tunzivju zvejas kuģu un āķu zvejas kuģu pelaģiskai zvejai īpašnieki nodarbina Zaļā Raga salu pilsoņus uz šādiem nosacījumiem un ierobežojumiem: - tunzivju seineru flotē nolīgst vismaz sešus Zaļā Raga salu jūrniekus darbam Zaļā Raga salu zvejas zonā tunzivju zvejas sezonas laikā, - kuģu tunzivju zvejai ar āķiem no borta un jedām flotē nolīgst vismaz trīs Zaļā Raga salu jūrniekus darbam Zaļā Raga salu zvejas zonā tunzivju zvejas sezonas laikā. Nevienam kuģim nav jāpieņem darbā vairāk par vienu jūrnieku, - āķu zvejas kuģu pelaģiskai zvejai flotē nolīgst vismaz četrus Zaļā Raga salu jūrniekus darbam Zaļā Raga salu zvejas zonā tunzivju zvejas sezonas laikā. Nevienam kuģim nav jāpieņem darbā vairāk par vienu jūrnieku. 6.2. Šo jūrnieku algas nosaka pirms licences izdošanas, kuģu īpašniekiem vai to pārstāvjiem un Zaļā Raga salu iestādēm savstarpēji vienojoties; algas maksā kuģu īpašnieki, un tajās ir jāiekļauj jūrnieku sociālās nodrošināšanas iemaksas (ietverot dzīvības apdrošināšanu, apdrošināšanu pret nelaimes gadījumiem un veselības apdrošināšanu). Darba līguma kopiju kuģu īpašnieki vai to pārstāvji nosūta ministrijai, kuras pārziņā ir zivsaimniecība Zaļā Raga salās. 6.3. Kuģu īpašniekiem ir jāsamaksā paušālsumma, kas līdzvērtīga to jūrnieku algai, kuri nav pieņemti darbā. Šo summu izmanto jūrnieku apmācībai Zaļā Raga salās, un to iemaksā Zaļā Raga salu iestāžu norādītajā kontā. 6.4. Kuģu īpašnieki vai to pārstāvji iesniedz ministrijai, kuras pārziņā ir zivsaimniecība Zaļā Raga salās, Kopienas kuģu nolīgto Zaļā Raga salu jūrnieku sarakstu pašreizējā zvejas sezonā, norādot sīkas ziņas par to kā apkalpes locekļu reģistrāciju un par attiecīgajiem kuģiem. 7. Novērotāji uz kuģa Pirms licenču izdošanas ministrija, kuras pārziņā ir zivsaimniecība Zaļā Raga salās, informē tos kuģu īpašniekus vai to pārstāvjus, kuriem jāņem uz kuģa novērotājs. Laiku, ko novērotājs pavada uz kuģa, nosaka Zaļā Raga salu iestādes, bet parasti tas nepārsniedz laiku, kas vajadzīgs to pienākumu izpildei. Kamēr novērotājs atrodas uz kuģa, viņš: - novēro kuģu zvejas darbības, - veic bioloģisko paraugu ņemšanu zinātniskām programmām, - atzīmē izmantotos zvejas rīkus, - pārbauda Zaļā Raga salu zonā iegūtās nozvejas datus, kas reģistrēti kuģa žurnālā. Kamēr novērotāji atrodas uz kuģa: - viņi dara visu vajadzīgo, lai nodrošinātu to, ka nosacījumi, ar kādiem viņi ir paņemti uz kuģa, un viņu klātbūtne uz kuģa netraucētu vai nekavētu zvejas darbības, - viņiem saudzīgi jāizturas pret materiāliem un iekārtām, kas ir uz kuģa, un jārespektē visu minētā kuģa dokumentu konfidencialitāte, - viņi sagatavo darbības pārskatu, ko nosūta Zaļā Raga salu kompetentām iestādēm. Kuģu īpašnieki vai to pārstāvji un Zaļā Raga salu iestādes vienojas par novērotāju uzņemšanas noteikumiem. Novērotājus uzņem uz kuģa ostā, kuru izvēlas kuģu īpašnieki pirmā brauciena laikā Zaļā Raga salu ūdeņos pēc tam, kad paziņots izraudzīto kuģu saraksts. Divu nedēļu laikā un desmit dienas iepriekš attiecīgie kuģu īpašnieki dara zināmu, kurā Zaļā Raga salu ostā un kad tie paredz uzņemt novērotājus uz kuģa. Ja novērotājus uzņem uz kuģa ārzemju ostā, viņu ceļa izdevumus sedz kuģa īpašnieks. Ja kuģis ar novērotāju uz klāja pamet Zaļā Raga salu zvejas zonu, jāveic visi pasākumi, lai iespējami īsā laikā par kuģa īpašnieka līdzekļiem nodrošinātu novērotāja atgriešanos Zaļā Raga salās. Ja novērotājs nav ieradies norunātajā laikā un vietā, kā arī neierodas turpmāko divpadsmit stundu laikā pēc norunātā laika, kuģa īpašnieki ir automātiski atbrīvoti no saistībām uzņemt novērotāju uz kuģa. Novērotāja algu un sociālās iemaksas sedz Zaļā Raga salu kompetentas iestādes. 8. Zvejas zonas Kopienas kuģi drīkst veikt zvejas darbības šādās zonās: - tunzivju seineriem un āķu zvejas kuģiem pelaģiskajai zvejai – 12 jūras jūdzes aiz bāzes līnijām, - kuģiem tunzivju zvejai ar āķiem no borta un jedām – sešas jūras jūdzes aiz bāzes līnijām, - grunts āķu zvejas kuģiem – sešas jūdzes aiz bāzes līnijām, - zvejai ar dzīvu ēsmu – no bāzes līnijām. 9. Atļautais linuma acu izmērs Atļautais linuma acu izmērs traļa priekšāmja daļā (tīkla acis maksimāli izstieptas) ir šāds: - 16 mm, zvejojot ar dzīvu ēsmu. Uz tunzivju zveju attiecina starptautiskos standartus, ko iesaka Starptautiskā Atlantijas tunzivju saglabāšanas komisija (ICCAT). 10. Ienākšana zvejas zonā un iziešana no tās, radio sakari. Trīs stundu laikā, ienākot zonā vai izejot no tās, un katru nedēļu, zvejojot Zaļā Raga salu ūdeņos, kuģiem ir jāpaziņo to atrašanās vieta un nozvejas apjoms uz klāja tieši Zaļā Raga salu iestādēm, labāk pa faksu vai, ja tas neizdodas, pa radio, ja kuģi nav aprīkoti ar faksu. Izdodot licenci, Zaļā Raga salu iestādes paziņo faksa numuru un radio frekvenci. Faksa ziņojumu kopiju vai radio sakaru ierakstu glabā Zaļā Raga salu iestādes un kuģu īpašnieki, līdz abas puses apstiprina galīgo maksājumu paziņojumu, kas minēts 2. punktā. Jebkurš kuģis, kas zvejo, neziņojot Zaļā Raga salu iestādēm par tā klātbūtni, tiek uzskatīts par nelicencētu kuģi. 11. Ostas iekārtas un piegāžu un pakalpojumu izmantošana Ja cenas un kvalitāte ir vienāda, Kopienas kuģi dod priekšroku tam, lai tiem vajadzīgās piegādes un pakalpojumi būtu pieejami Zaļā Raga salās. 12. Pārmeklēšanas procedūras un sankciju piemērošana 1. Eiropas Kopienu Komisijas delegācijai Zaļā Raga salās 48 stundu laikā paziņo par to, ka uz zvejas kuģa, kas peld ar Kopienas dalībvalsts karogu Zaļā Raga salu zvejas zonā un darbojas saskaņā ar šo nolīgumu, ir veikta pārmeklēšana vai šim kuģim ir piemērotas sankcijas. Pārskatu par šādas pārmeklēšanas apstākļiem un iemesliem, kādēļ veikta pārmeklēšana vai piemērotas sankcijas, iesniedz 72 stundu laikā. 2. Eiropas Kopienu Komisijas delegācija Zaļā Raga salās, Zaļā Raga salu ministrija, kuras pārziņā ir zivsaimniecība, un inspekcijas iestādes 24 stundu laikā pēc iepriekšminētās informācijas saņemšanas sasauc sanāksmi, kuru var apmeklēt arī ieinteresētās dalībvalsts pārstāvis un kurā puses apmainās ar visu būtisko dokumentāciju vai informāciju, kas palīdz noskaidrot ar konstatētajiem faktiem saistītos apstākļus. Kuģa īpašniekus vai to pārstāvjus informē par sanāksmes rezultātiem un par visiem no pārmeklēšanas izrietošajiem pasākumiem. Kuģi, kas pārmeklēts pēc zvejas noteikumu pārkāpuma, atbrīvo pret drošības naudu, kuru jānosaka, ņemot vērā pārmeklēšanas izmaksas, kā arī soda naudas apmēru un kompensāciju, kas jāsedz vainīgajiem šajā pārkāpumā. -------------------------------------------------- 1. papildinājums +++++ TIFF +++++ -------------------------------------------------- 2. papildinājums +++++ TIFF +++++ -------------------------------------------------- 3. papildinājums +++++ TIFF +++++ --------------------------------------------------